བརྡ་ཡིག༢༥༥ཟབ་གསང་མཁའ་འགྲོའི་སྙིང་ཐིག་ལས༔ཡང་གསང་བདེ་གཤེགས་སྙིང་པོའི་གབ་དོན་སྲོག་གི་ཡང་ཏིག་བཀའ་རྒྱ་མ་བཞུགས་སོ༔ན་མོ་གུ་རུ་པདྨ་ཀ་ར་ཡེ༔༠༠༠༠༠བརྡ་ཡིག༢༥༥བརྡ་དོན་རྟགས་ཀྱི་མཚོན་པ་ཡི༔བཀོད་པ་རབ་རྫོགས་གཞལ་ཡས་སུ༔གནས་ལུགས་རྡོ་རྗེ་གཞོན་ནུ་ཆེ༔ཞལ་གསུམ་ཕྱག་དྲུག་ཞབས་བཞི་བསྒྲད༔གཡས་དཀར་གཡོན་དམར་དབུས་མཐིང་ནག༔ཞལ་གདངས་ལྗངས་འདྲིལ་མཆེ་བ་གཙིགས༔སྨ་ར་སྨིན་མ་མེ་ཞགས་འཕྱོ༔དམར་ཟླུམ་སྤྱན་དགུ་སྡང་མིག་གཡོ༔རྡོ་རྗེ་རྩེ་དགུ་རྩེ་ལྔ་གཡས༔འབར་བའི་མེ་དང་ཁ་ཊྭཱྃ་གཡོན༔ཐ་གཉིས་རི་རབ་ཕུར་པ་འདྲིལ༔པད་ཉིའི་གདན་ལ་བདུད་བཞི་གནོན༔དབུ་སྐྲ་དམར་སེར་གྱེན་དུ་འབར༔ཐོད་སྐམ་དབུ་རྒྱན་ཅོད་པན་བཅིང་༔དུར་ཁྲོད་དཔལ་ཆས་གར་ཉམས་རྫོགས༔འཁོར་ལོ་རྒྱས་འདེབས་ཡུམ་གྱིས་འཁྱུད༔སྔོ་སྐྱ་ཨུཏྤལ་དུང་ཁྲག་སྟོབ༔གཟིག་ཤམ་རུས་རྒྱན་གཡང་གཞི་གསོལ༔ཕྲག་གཡས་ཁྱུང་དཀར་གཡོན་ཁྱུང་དམར༔སྤྱི་བོར་དུག་ཁྱུང་ནག་པོས་བརྒྱན༔པུས་མོ་གཡས་པར་ལྕགས་སྡིག་དང་༔གཡོན་སྟེང་ཕག་ནག་མགོ་དགུ་ལས༔རང་འདྲའི་སྤྲུལ་པ་དཔག་མེད་ཀྱིས༔ས་བདག་ཀླུ་གཉན་རྒྱལ་བསེན་འཇོམས༔རིགས་བདག་ཀུན་ཏུ་བཟང་པོ་ཤར༔གནས་ལྔར་ཀཱི་ལ་རིགས་ལྔ་དང་༔ཁྲོ་བཅུ་ཟ་གསོད་ཁྲ་ཐབས་དང་༔སྒོ་སྐྱོང་བདག་ཉིད་ས་བདག་མ༔ཏེ་ཏཱི་སྐྱེས་གིང་དབང་ཕྱུག་ཚོགས༔ཏིལ་གྱི་གོང་བུ་ཕྱུར་བཞིན་གསལ༔ཐུགས་ཀར་ཡེ་ཤེས་སེམས་དཔའ་མཐིང་༔སྐྱིལ་ཀྲུང་རྡོར་དྲིལ་བསྣོལ་སྟབས་འཛིན༔ཐུགས་གསང་རྡོ་རྗེ་རྩེ་དགུའི་ལྟེར༔ཧཱུྃ་མཐིང་ཉིད་ལ་སྔགས་ཀྱིས་བསྐོར༔ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ༔འདི་ནི་ཡང་གསང་བླ་ན་མེད༔གབ་དོན་བདེ་གཤེགས་སྙིང་པོ་དངོས༔གང་གིས་བསྐྱེད་རིམ་གནད་ལྡན་གྱིས༔ཉམས་སུ་ལེན་ཀུན་རྣམ་པར་གྲོལ༔དུས་ངན་སྙིགས་མ་ལྔ་བདོའི་ཚེ༔གཏི་མུག་གཉན་རིམས་ཁ་དར་ཞིང་༔ཞེ་སྡང་ལྟ་ལོག་མགོ་འཕང་དྲག༔འདོད་ཆགས་དམ་སྲིའི་ཡོ་ལང་འགྱེད༔དེ་ཚེ་བདེ་གཤེགས་སྙིང་པོ་འདི༔ཉམས་སུ་ལེན་པའི་རྣལ་འབྱོར་ཀུན༔བདུད་དང་ལོག་ལྟའི་གཡུལ་ལས་རྒྱལ༔བཀྲ་ཤིས་དགེ་ལེགས་ཡོན་ཏན་འཐོབ༔བསྐལ་ངན་གཡོ་འཁྲུགས་ཐམས་ཅད་གཞོམ༔ལྟ་བ་ལོག་པའི་བསྟན་དགྲ་བཅོམ༔ཐེ་ཚོམ་མེད་དོ་ས་མ་ཡ༔བཀའ་སྲུང་ཚོགས་ཀྱི་བདག་པོས་སྲུངས༔དམ་ཉམས་ལག་ཏུ་མ་བཏང་ཞིག༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་པ་འདི་ཡང་ཁྲག་འཐུང་བདུད་འཇོམས་རྡོ་རྗེས་གཏེར་ནས་བཏོན་ཏེ་མི་ལོ་ཉེར་གཉིས་བར་དུ་བཀའ་རྒྱ་བྱས་མཐར་རང་སློབ་དམ་པ་ཡེ་ཤེས་འོད་ཟེར་གྱིས་བསྐུལ་ངོར་སྨར་མདོ་བཀྲ་ཤིས་དགའ་འཁྱིལ་དུ་དག་པར་ཕབ་པའི་ཡི་གེ་པ་ནི་རིག་པའི་རྡོ་རྗེས་སོ།།མངྒ་ལཾ།།
༠༠༠༠༠